KTAM ชี้เป้า SET ปลายปีนี้ 1,410 จุด ระหว่างทางอาจลงต่ำ 1,250 จุด
KTAM ชี้เป้า SET ปลายปีนี้ 1,410 จุด ระหว่างทางอาจลงต่ำ 1,250 จุด
25 ส.ค. 2558

นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน กรุงไทย จำกัด (มหาชน) หรือ KTAM เปิดเผยว่า เป้าดัชนีตลาดหุ้นไทย (SET) ในปลายปีนี้ที่ระดับ 1,410 จุด และมีแนวโน้มปรับลงต่ำสุดที่ 1,250 จุด ปัจจัยที่จะทำให้ดัชนีหุ้นไทยปรับตัวได้ตามเป้าหมายขึ้นอยู่กับโครงการลงทุนของภาครัฐ โดยเฉพาะโครงการก่อสร้างโครงสร้างพื้นฐานที่ต้องผลักดันให้เดินหน้าให้ได้ภายในปีนี้
ขณะที่ปัจจัยอื่นๆ ที่เคยประเมินไว้ได้เปลี่ยนไปแล้ว ได้แก่ การท่องเที่ยว อย่างไรก็ตาม หากไม่มีเหตุระเบิดหรือสถานการณ์ปั่นป่วนในประเทศ การท่องเที่ยวก็จะไม่กระทบมากนัก แต่เชื่อว่าระยะสั้นนักลงทุนสถาบันยังถือเงินสดอยู่
ส่วนทิศทางเศรษฐกิจช่วงที่เหลือของปีนี้ มองสอดคล้องหลายสำนักวิจัยว่าไทยยังต้องเผชิญความผันผวนจากเศรษฐกิจโลก เพราะไทยยังต้องพึ่งพาต่างประเทศ ปัจจัยลบในประเทศ ได้แก่ ตัวเลขเศรษฐกิจไม่เดินหน้า การเติบโตของเศรษฐกิจยังไม่ชัดเจน ซึ่งการเติบโตของจีดีพีต่ำกว่า 3% ทำให้ตลาดหุ้นไทยยังไม่น่าเข้าลงทุน
อย่างไรก็ตาม บริษัทจดทะเบียนโดยตัดกลุ่มพลังงานออก ยังมีผลกำไรเติบโต โดยกำไรของบริษัทจดทะเบียนในปีนี้ประเมินวันนี้คาดว่าจะเติบโต 15-20% แต่ถ้ารวมกลุ่มพลังงานจะลดลง
นางชวินดา กล่าวว่า การลงทุนตลาดหลักทรัพย์ต่อจากนี้ควรเลือกเป็นราย Sector ขณะที่ดัชนีตลาดหลักทรัพย์ที่ปรับลงต่อเนื่องส่งผลให้ ค่า P/E ปรับตัวลงเหลือ 13 เท่าในวันนี้ จากเดิม P/E อยู่ที่ 16-17 เท่า ถือว่าเป็นระดับที่น่าเข้าทยอยสะสม แต่ยังต้องระวังความผันผวน